Jaorraeje van de Veurzitter - 2018 - Nieuws - Sjtadsvastelaovesvereniging D'n Uul Remunj
Jaorraeje van de Veurzitter - 2018
Vaerdig veur Vastelaovend Det waas ’t motto veur D’n Uul in ’t sezoen 2017-2018. Noe kin ich ’t waal in eine keer zegke. Op de Nach van de Nuuje Prins koste ’t mich get meer meujte. Toen waas ich d’r bliekbaar nog neet gans klaor veur. Ouch D’n Uul waas in ‘t sezoen 2017-2018 soms waal en soms neet vaerdig veur de Vastelaovend.
Waem in eder geval waal vaerdig waas veur de Vastelaovend ware oze Prinselike Gezelsjappe in ’t sezoen 2017-2018. Ich höb aan d’n lieve moge ervare - es lid van de PKBK en JPKBK - wie serieus Sjtadsprins Rogér II Linssen en zien Adjudante Marvin Koolen, Joost Houben en Ruud Beurskens mer ouch Sjtadsjeugprins Enzo Tinnemans en zien Adjudante Sjors Triepels en Stijn Peters, zich höbbe veurbereid op häör sezoen. ’t Sezoen waas kórt mer hevig. Zeer hevig zelfs veur oze Sjtadprins Rogér II. Mer ondanks zien klaplóng, opgeloupe bie ’ne val op ’t verkesbal, haet hae laote zeen det Uuleprinse oet ’t juuste hout gesjneje zeen en neet kapot te kriege zeen. En de Prins vervange door Aadprins Roger I, wiej veurgesjtèld door L1, waas dan ouch gelökkig neet neudig. Ónger häör sjpreuke: “Van hoes oet….same Vastelaovend” en “Veul ’t ritme, pak de beat, ’t is weer Vastelaovestied” zeen zie oos vereiniging op ’n geweldige en meer dan Uulwaerdige wies veurgegange.
’t Sezoen 2017-2018 is veur Sjtadsvastelaovesvereniging D’n Uul good verloupe. De Sikkertaris blik in zien Algemein Jaorversjlaag trök op de hoogtepuntje en ivvenemente van ‘t sezoen 2017-2018. Ouch financieel is ’t sezoen 2017-2018, gelökkig, toch nog ’n good jaor gewaore. Dao zoog ’t eers aevel neet nao oet. De jónges van Vleisboeket, toch waal ’n bietje groot gewaore bie D’n Uul, gooide door häör aafsjiedskonzerte beheurlik roet in ’t aete van ’t Verkesbal. En det höbbe veer gemerk in de opbringste van dit ivvenement, det normaal gesjpraoke een beheurlike biedrage levert aan de financiën van D’n Uul. Gelökkig zeen de angere ivvenemente redelik binne häör begroting gebleve en höbbe mit name Lachenderwies en de Sjtasiefestasie de aan häör gesjtelde verwachtinge ouch op financieel gebied euvertróffe.
Bie det lèste ivvenement, de Sjtasiefestasie, wil ich nog aeve sjtil staon. Geer wit det de Sjtasiefestasie ‘n belangriek ivvenement is óm D’n Uul financieel te kinne laote dreije. Mit oos sjponzore, Lachenderwies en normaal gesjpraoke ouch ’t Verkesbal, zorg de Sjtasiefestasie veur ’t grótste deil veur de inkómste die D’n Uul neudig haet om de oetgave die ’t duit veur de Vastelaovend te kinne betale. En dao is kort gezag, vanoet financieel ougpuntj, de Sjtasiefestasie netuurlik ouch veur bedoeld. Naeve det ’t netuurlik ’n belangrieke biedrage levert aan de invulling van oos statutaire doel, namelik ’t in ere haje van de Vastelaovend. Mer financieel zeen veer dus sjterk aafhankelik van ‘n grote financiële biedrage vanoet de Sjtasiefestasie. En es se biedrages van de afgeloupe, pakweg 5 jaor, op ’n rie zits, dan zól se kinne dinke det det dus al lang good geit en ouch nog waal lang good zal gaon. Det lèste is aevel neet waor. Veer kómme namelik bienao op ’t punt det veer door ’n tekort aan vriewilligers achter de barre neet meer de kwaliteit van dit ivvenement – waat dit ivvenement haet groot gemaak – kinne waarborge. En daomit ligke veer ofwaal ‘n bóm ónger dit ivvenement, danwaal drök op de inkómste veur D’n Uul. Dan zólle d’r namelik miense veur achter de barre mótte waere ingehuurd. En det kós geldj, geldj waat nao D’n Uul zou kinne gaon. In ’t Algemein Besjtuur is dao de lèste vergadering duchtig euver gediskussieerd. En veer zeen ’t d’r euver ins det hie ‘n belangrieke rol veur D’n Uul en häör leje is weggelag. Daoróm bie dezen ’t dringende appèl – en vanoet PR en Kommunikasie zólle veer hie ouch nog gerich aandach veur gaon vraoge – aan alle leje óm ós te helpe genóg vriewilligers te werve veur de Sjtasiefestasie. Vraog femilie, de buurman, vrunj, kelega’s, ’t maak neet oet waem, want ’t is ech neudig.
Nuuj en sjoon ’t aafgeloupe sezoen waas det veer mit ’t ganse oettrèkkend gezelsjap van D’n Uul bie de äöpening oppe buuhn van de Sjtasiefestasie höbbe gesjtaon. Det waas veur de vereiniging ’n gans sjoon moment en is in good óngerling euverlik, nao de neudige diskussie in ‘t AB, toet sjtandj gekómme. Ein nuuj initiatief det volgend jaor trök kump.
Nuuj was ouch dit jaor de wieze van aaftraeje van oze Sjtadsprins en Sjtadsjeugprins. Nao ‘t aaftraeje van de Sjtadsjeugprins in ’t Witte Kirkske en de Sjtadsprins bie Bacchus oppe Roerkade is nao de neudige veurbereijinge mit de betrókke kemissies in ’t AB besjlaote óm de Prinse same te laote aaftraeje op ’n eige ivvenement in ’n gelaegenheid oppe Roerkade. Oet de diverse evaluaties höbbe veer van de eine kantj begrepe det de Prinse ’t aaftraeje sjitterend höbbe gevónje, mer van de angere kantj det veer dit op dees wies neet meer mótte doon. Dus veer gaon trök in euverlik mit de kemissies óm oppe tied mit ‘n nuuj en Uulwaerdige invulling van ’t aaftraeje te kómme.
Zo es geer oet mien raeje kint aafleije, is ’t AB belangriek binne D’n Uul. Sjterker nog, ’t is ’t hoogste besjtuurlike orgaan binne oos vereiniging. Alle belangrieke besjlissinge waere dao, nao veurbereijing door ’t Dageliks Besjtuur, genaome. Vandao ouch det d’r de lèste jaore väöl tied en energie is gesjtaoke in ’t sjlaagvaerdiger en meer betrókke make van dit AB. ’t Aantal leje is trök gebrach en in principe is ’n AB lid, leefs, veurzitter mer in eder geval lid van ’n kemissie. Veurig jaor waerde in de ALV opgemerk det de opkóms van de AB leje soms nog get te winse euver leet veur ’n dergelik belangriek orgaan binne D’n Uul. En det is nog sjteeds ’n bietje zo. ’t Is dan ouch heel jaomer det ervare en betrókke leje es Tanja van Atteveld en Jack Dörenberg zich neet meer herkeesbaar sjtèlle veur ’t AB. Mer gelökkig deent zich ouch weer vers Uuleblood aan. Want leefs zes nuuj leje zeen verkaoze es lid van ’t AB. De verwachtinge zeen hoog gesjpanne!
Al mit al, ’t waas weer ’n gans sjoon sezoen veur D’n Uul. ’n Sezoen óm greuts op te zeen. In alle opzichte. En ónger welk motto veer ’t sezoen 2018-2019 ouch in gaon: D’n Uul zal vaerdig zeen veur Vastelaovend, altied!
Roger I Geurtz, veurzitter